SET ปิดเช้ารีบาวด์แรง 18 จุด หลังงบบจ.เกินคาด หุ้นใหญ่เสี่ยงผันผวน เหตุ MSCI จ่อลดน้ำหนัก
SET ปิดเช้ารีบาวด์แรง 18 จุด หลังงบบจ.เกินคาด หุ้นใหญ่เสี่ยงผันผวน เหตุ MSCI จ่อลดน้ำหนัก โดยดัชนีช่วงเช้าปิดที่ระดับ 1,509.19 จุด เพิ่มขึ้น 18.08 จุด หรือ 1.21% มูลค่าการซื้อขาย 5.18 หมื่นล้านบาท
25 ก.พ. 2564

สื่อข่าวรายงานว่า ดัชนีช่วงเช้าปิดที่ระดับ 1,509.19 จุด เพิ่มขึ้น 18.08 จุด หรือ 1.21% มูลค่าการซื้อขาย 5.18 หมื่นล้านบาท 
10 หุ้นดันดัชนีเช้านี้

ด้านนายกิจพณ ไพรไพศาลกิจ ผู้อำนวยการฝ่ายวิเคราะห์และนักกลยุทธ์ บล.ยูโอบี เคย์เฮียน (ประเทศไทย) เปิดเผยว่า ตลาดหุ้นไทยเช้านี้ปรับตัวขึ้นสอดคล้องกับตลาดต่างประเทศ ตลาดหุ้นในภูมิภาคเอเชียเช้านี้ต่างเคลื่อนไหวในแดนบวก โดยเฉพาะตลาดหุ้นฮ่องกงที่ฟื้นตัวขึ้นบวก 2% หลังจากร่วงแรงวานนี้ เช่นเดียวกับตลาดสหรัฐฯปรับตัวขึ้นตอบรับถ้อยแถลงประธานธนาคารกลางสหรัฐฯ (เฟด) ต่อคณะกรรมาธิการบริการการเงินประจำสภาผู้แทนราษฎรเมื่อคืนนี้ว่าอัตราเงินเฟ้อของสหรัฐอาจต้องใช้เวลามากกว่า 3 ปีจึงจะกลับมาะแตะระดับเป้าหมายของเฟด เป็นการส่งสัญญาณว่าเฟดจะคงอัตราดอกเบี้ยในระดับต่ำต่อไปอีกนาน
ส่วนบ้านเรา บริษัทจดทะเบียน (บจ.) ทยอยประกาศผลประกอบการใกล้ครบหมดแล้ว ส่วนใหญ่ออกมาดีกว่าคาด ทำให้มีแนวโน้มจะได้รับการปรับเพิ่มประมาณการ ทั้งนี้ ระยะสั้นจะเห็นได้ว่าตลาดเทรด P/E แพงแล้วเนื่องจากมีการคิด P/E ที่ใช้งบฯของปีที่แล้วที่ออกมาไม่ดี หากหมุนมาใช้กำไรของไตรมาส 1/63 ที่ออกมาดีก็น่าจะทำให้ P/E ตลาดลดลงจากปัจจุบันเทรดที่ P/E 30 เท่า เหลือแค่ 20 เท่า น่าจะทำให้เห็นภาพตลาดไม่ได้เทรดแพงมากแล้ว
สำหรับแนวโน้มการลงทุนในช่วงบ่ายนี้ นายกิจพณ กล่าวว่า ตลาดฯคงจะยังเคลื่อนไหวในแดนบวกต่อไปได้ แม้ว่าในช่วงท้ายอาจมีความผันผวนบ้างจาก MSCI จะปรับลดน้ำหนักลงทุนหุ้นไทยมีผลวันนี้ อาจจะส่งผลให้หุ้นขนาดใหญ่ผันผวน
พร้อมให้กรอบการแกว่งไว้ที่ 1,500-1,510 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
STA   มูลค่าการซื้อขาย   3,476.99 ล้านบาท  ปิดที่  53.25 บาท เพิ่มขึ้น 2.75 บาท
OR    มูลค่าการซื้อขาย   2,911.95 ล้านบาท  ปิดที่  30.50 บาท ลดลง  0.25 บาท
CPF   มูลค่าการซื้อขาย   1,789.08 ล้านบาท  ปิดที่  29.25 บาท เพิ่มขึ้น 0.50 บาท
PTT   มูลค่าการซื้อขาย   1,495.57 ล้านบาท  ปิดที่  40.25 บาท เพิ่มขึ้น 0.75 บาท
KBANK มูลค่าการซื้อขาย   1,471.06 ล้านบาท  ปิดที่ 142.50 บาท เพิ่มขึ้น 4.00 บาท